Virus!

**Virus!** on 2–6 pelaajalle tarkoitettu korttipeli, jota pelataan pelin omilla korteilla. Se on vuoden 2019 Vuoden peli -finalisti. Pelissä laboratorion amanuenssi on tajunnut liian myöhään, ettei virusten säilytysastia ollutkaan tyhjä, vaan se oli täynnä kokeellista viruskantaa, joka on nyt levittäytynyt koko rakennukseen, ja vain pelaaja voi sen pysäyttää. Pelissä kaikki keinot ovat sallittuja, vaikka ne ovat epäeettisiä. Voittaja saa kunniaa ja häviäjät joutuvat kohtaamaan vihaiset terveysviranomaiset.

## Pelaaminen
Ennen pelin alkua jokaiselle pelaajalle jaetaan kolme korttia, minkä jälkeen jäljelle jäänyt pakka asetetaan alaspäin kaikkien ulottuville nostopakaksi. Sen viereen tulee poistopakka eli käytettyjen korttien pino kuvapuoli ylöspäin. Nostopakan korttien loppuessa poistopakka käännetään toisinpäin uudeksi nostopakaksi, eikä sitä tarvitse sekoittaa.

Omalla vuorollaan pelaaja joko pelaa yhden kortin kädestään (tartuttaa, poistaa tai neutraloi vastustajan elimen samanvärisellä viruksella, hoitaa, rokottaa tai immunisoi oman elimensä samanvärisellä lääkkeellä tai käyttää hoitokortin) tai poistaa valitsemansa määrän kortteja kädestään poistopakkaan. Tämän jälkeen pelaaja nostaa nostopakasta kortteja, kunnes hänellä on taas kolme korttia kädessään. Tämän jälkeen vuoro vaihtuu oikean puoleiselle pelaajalle.

Pelissä on 68 korttia, joista 21 on elinkorttia, 17 viruskorttia, 20 lääkekorttia ja 10 hoitokorttia. Mukana on myös tyhjiä kortteja omia sääntöjä varten, mikäli niitä haluaa keksiä.
* Elinkortteihin kuuluu viisi sydäntä, mahalaukkua, aivoa ja luuta, joiden lisäksi yksi koko keho eli ne kaikki. Tämä on monivärinen kortti, jota voi käyttää minkä tahansa elimen sijasta. Sen vahvuus on, että sen voi immunisoida erivärisillä lääkkeillä, mutta heikko kohta taasen on, että sen voi tuhota erivärisillä viruksella. Pelissä on tarkoitus saada itselleen yksi jokaista elintä ja ne immuuneiksi viruksille. Jos elimen päällä on virus, se on tartutettu eli se on askelta vaikeampi immunisoida. Jos taasen elimen päällä on lääke, se on rokotettu eli askeleen päässä immuuniudesta. Elin on immuuni, kun sen päällä on kaksi elimenväristä lääkettä. Tämä tarkoittaa, että elin on mahdotonta tartuttaa saatikka tuhota. Jos taasen elimen päällä on kaksi sen väristä virusta, niin se on tuhottu, jolloin se ja virukset siirretään poistopakkaan.
* Viruskortteihin kuuluu neljä neljää eri elinten viruksia, joiden lisäksi yksi kaikkiin elimiin menemään kykenevä virus eli monivärinen kortti, jota voi käyttää minkä tahansa viruksen sijasta. Sen heikko kohta on, että sen voi hoitaa millä tahansa lääkkeellä. Virusten tarkoitus on tartuttaa muiden pelaajien elimet ja jopa tuhota ne, jolloin ne pitää poistaa. Viruksen voi hoitaa samanvärisellä lääkekortilla.
* Lääkekortteihin kuuluu neljä rokotetta, vatsalääkettä, pilleriä, laastaria ja ensiapulaukkua, joista jälkimmäinen on lääkkeiden monivärinen kortti. Sitä pystyy käyttämään minkä tahansa lääkkeen sijasta. Sen heikko kohta on, että sen pystyy neutraloimaan millä tahansa viruksella. Lääkkeen voi neutraloida samanvärisellä viruksella.
* Hoitokorttien avulla voi edistää omaa peliänsä tai sabotoida vastustajan peliä. Niitä on viisi erilaista:
** Elinsiirtokortilla voi vaihtaa kahden pelaajan elinkortit keskenään, kunhan pelaajalla ei ole samaa elintä jo ja elin ei ole immunisoitu.
** Elinrosvokortilla voi varastaa toisen pelaajan elimen, kunhan se ei ole saman värinen kuin itsellä jo on tai ole immunisoitu.
** Tartuntakortilla voi siirtää omien tartunnan saaneiden elinten viruksia toisten pelaajien puhtaisiin elimiin niin paljon kuin pystyy.
** Lateksihanskakortilla kaikki pelaajat lukuun ottamatta sen lyönyt joutuu laittamaan kädessään olevat korttinsa poistopakkaan. Koska muilla pelaajilla ei ole kortteja vuoronsa alussa, on heidän pelattava kuin he olisivat päättäneen poistaa korttinsa eli he nostavat kolme korttia nostopakasta, jolloin heidän vuoronsa päättyy.
** Lääketieteellinen virhe -kortilla pelaaja voi vaihtaa kaikki pöydän elimensä toisen pelaajan pöydän elimiin. Tämä on siitä poikkeuksellinen kortti muihin kortteihin verrattuna, että myös immunisoidut elimet kuuluvat kortin vaikutusvaltaan.

Pelin voittaa pelaaja, joka saa ensimmäisenä kaikki neljä elintään immunisoitua.

## Lisäosa
Pelistä on julkaistu lisäosa Virus! 2 – Evolution, joka tuo alkuperäiseen peliin uusia korttityyppejä ja sääntöjä. Uusia kortteja ovat bioniset elimet, joita ei voi tartuttaa tai rokottaa, kehittyneet virukset, joita ei voi hoitaa alkuperäisen pelin lääkkeillä, kokeelliset lääkkeet, joita ei voi neutraloida peruspelin viruksilla ja uusia hoitokortteja.

## Virus!: Roll & Write
Virus!: Roll & Write on alkuperäiseen Virus!-peliin pohjautuva noppapeli. Pelissä pelaajat ovat laboratorioharjoittelijoita ja tavoitteena on kehittää rokotteita neljää eri virusta vastaan kilpaillen apurahasta. Jokaisella pelaajalla on pelilappu eli tutkimuspöytäkirja ja kolme omanväristä noppaa ja pöydällä on kortteja, jotka ovat tutkimusalueita ja laboratorioresursseja.

## Lähteet